
Efni: Umsögn Sjávarútvegsskóla GRÓ (GRÓ-FTP) um þingsályktunartillögu um stefnu 
um alþjóðlega þróunarsamvinnu Íslands 2024–2028

Utanríkisráðuneytið hefur óskað eftir athugasemdum eða hugmyndum almennings og annarra hagaðila um stefnu um alþjóðlega þróunarsamvinnu Íslands 2024–2028. 
Sjávarútvegsskóli GRÓ fagnar því og þakkar fyrir að hafa fengið að taka þátt í samráðsfundi sem haldinn var 2. maí sl. um mótun þeirrar þingsályktunar sem hér er til umsagnar. 
Að mati skólans er hún metnaðarfull og myndar ágætan ramma fyrir áframhaldandi starf á fyrirliggjandi grunni. 
Í henni kemur m.a. fram viðurkenning á mikilvægi sjávarútvegs og sjálfbærri nýtingu hafa og vatna í þróunarsamvinnu Íslands, svo og á framlagi Sjávarútvegsskólans við útfærslu og framkvæmd. 
Skólinn vill þó koma áframfæri einni ábendingu:
Í ályktuninni bls. 6, lið IV. „GRÓ — Þekkingarmiðstöð þróunarsamvinnu“ er vísað til niðurstöðu jafningjarýni þróunarsamvinnunefndar OECD frá því á síðasta ári. Niðurstöður úttektarinnar eru mikilvægar og nauðsynlegt að allir hagaðilar í þróunarsamstarfinu bregðast við þeim með viðunandi hætti sem fyrst. Að mati Sjávarútvegsskólans er það hins vegar óæskilegt að vísa beint til úttektar OECD/DAC í ályktuninni sjálfri, þ.e. í vegvísi (stefnu) stjórnvalda, sem ætlað er að standa allt til ársins 2028. Hætt er við að það myndi leiða til þess að áætlunin standist illa tímans tönn og að draga muni úr gagnsemi hennar, með hverri nýrri úttekt sem framkvæmd verður á næstu misserum og árum.
Betur færi á því að einskorða þingsályktunina sjálfa við skýra langtímasýn, þ.e. málefni sem sýnt er að unnið verður að meira og minna á öllum gildistíma hennar.

